CELEX: 
Language: el
Date: 2019-03-12 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2018/273 όσον αφορά την εισαγωγή οίνων καταγωγής Καναδά και την εξαίρεση των επιχειρήσεων λιανικού εμπορίου από την υποχρέωση τήρησης βιβλίων εισερχομένων και εξερχομένων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2018/273 συμπληρώνει τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, το αμπελουργικό μητρώο, τα συνοδευτικά έγγραφα και την πιστοποίηση, τα βιβλία εισερχομένων και εξερχομένων, τις υποχρεωτικές δηλώσεις, τις κοινοποιήσεις και τη δημοσίευση κοινοποιηθεισών πληροφοριών, καθώς και τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους σχετικούς ελέγχους και κυρώσεις. Ο κατ’ εξουσιοδότηση κανονισμός (ΕΕ) 2018/273 πρέπει να τροποποιηθεί ώστε να ληφθεί υπόψη το άρθρο 23 της συμφωνίας που έχει συναφθεί μεταξύ της Ευρωπαϊκής Ένωσης και του Καναδά για την εισαγωγή οίνων καταγωγής Καναδά. Θα πρέπει να τροποποιηθεί περαιτέρω ώστε να συμπεριλάβει τις επιχειρήσεις λιανικού εμπορίου μεταξύ των κατηγοριών επιχειρήσεων που εξαιρούνται από την υποχρέωση τήρησης βιβλίων εισερχομένων και εξερχομένων για τα αμπελοοινικά προϊόντα. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Έχουν διεξαχθεί διαβουλεύσεις, με τη συμμετοχή εμπειρογνωμόνων από το σύνολο των 28 κρατών μελών, εντός της ομάδας εμπειρογνωμόνων στο πλαίσιο της ενιαίας κοινής οργάνωσης των αγορών. 
            
            
               Αυτή η διαδικασία διαβούλευσης οδήγησε σε ευρεία συναίνεση σχετικά με το σχέδιο του κατ’ εξουσιοδότηση κανονισμού.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Με τον παρόντα κανονισμό ο Καναδάς προστίθεται στον κατάλογο των τρίτων χωρών που μπορούν να επωφεληθούν από μια απλουστευμένη διαδικασία για την εισαγωγή των οίνων τους, όπως αναφέρεται στο άρθρο 26 του κατ’ εξουσιοδότηση κανονισμού (ΕΕ) 2018/273. Ο παρών κανονισμός προσθέτει επίσης τις επιχειρήσεις λιανικού εμπορίου στις κατηγορίες επιχειρήσεων που εξαιρούνται από την υποχρέωση τήρησης βιβλίων εισερχομένων και εξερχομένων για τα αμπελοοινικά προϊόντα, όπως αναφέρεται στο άρθρο 28 παράγραφος 1 του κατ’ εξουσιοδότηση κανονισμού (ΕΕ) 2018/273.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 12.3.2019
            
            
               για την τροποποίηση του κατ’ εξουσιοδότηση κανονισμού (ΕΕ) 2018/273 όσον αφορά την εισαγωγή οίνων καταγωγής Καναδά και την εξαίρεση των επιχειρήσεων λιανικού εμπορίου από την υποχρέωση τήρησης βιβλίων εισερχομένων και εξερχομένων
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 89 στοιχείο α) και το άρθρο 147 παράγραφος 3 στοιχείο δ),
            
            
               Εκτιμώντας τα ακόλουθα:
            
            
               (1)Ο κατ’ εξουσιοδότηση κανονισμός (ΕΕ) 2018/273 της Επιτροπής
                  2
                θεσπίζει κανόνες για την εφαρμογή του κανονισμού (ΕΕ) αριθ. 1308/2013 όσον αφορά τα συνοδευτικά έγγραφα για τη θέση των εισαγόμενων αμπελοοινικών προϊόντων σε ελεύθερη κυκλοφορία στην Ένωση. 
            
            
               (2)Το άρθρο 23 της συμφωνίας που έχει συναφθεί μεταξύ της Ευρωπαϊκής Ένωσης και του Καναδά σχετικά με το εμπόριο οίνων και αλκοολούχων ποτών
                  3
                (εφεξής «η συμφωνία») προβλέπει ότι οίνος καταγωγής Καναδά, που παράγεται υπό την επιτήρηση και τον έλεγχο ενός από τους αρμόδιους φορείς που αναφέρονται στο παράρτημα VI της συμφωνίας, είναι δυνατόν να εισάγεται σύμφωνα με τις διατάξεις απλοποιημένης πιστοποίησης που προβλέπονται από τους ενωσιακούς κανόνες. Σύμφωνα με το άρθρο 26 του κατ’ εξουσιοδότηση κανονισμού (ΕΕ) 2018/273, οι εγκαταστημένοι στις τρίτες χώρες οινοπαραγωγοί μπορούν να συντάσσουν και να υπογράφουν το έγγραφο πιστοποίησης, εφόσον είναι εξουσιοδοτημένοι σε ατομική βάση από έναν από τους αρμόδιους φορείς των εν λόγω τρίτων χωρών και υπόκεινται στον έλεγχο των φορέων αυτών. Για την εφαρμογή του άρθρου 23 της συμφωνίας, ο κατ’ εξουσιοδότηση κανονισμός (ΕΕ) 2018/273 θα πρέπει να τροποποιηθεί ώστε να περιλαμβάνει διάταξη που θα επιτρέπει τη χρήση της απλουστευμένης διαδικασίας που προβλέπεται στο άρθρο 26 του εν λόγω κανονισμού για την εισαγωγή οίνων καταγωγής Καναδά στην Ένωση. 
            
            
               (3)Σύμφωνα με το άρθρο 147 παράγραφος 2 του κανονισμού (ΕΕ) αριθ. 1308/2013, τα φυσικά ή νομικά πρόσωπα που κατέχουν αμπελοοινικά προϊόντα για την άσκηση του επαγγέλματός τους πρέπει να τηρούν βιβλία εισερχομένων και εξερχομένων σχετικά με τα εν λόγω προϊόντα. Ο κατ’ εξουσιοδότηση κανονισμός (ΕΕ) 2018/273 προβλέπει εξαιρέσεις από την υποχρέωση αυτή όσον αφορά ορισμένες κατηγορίες επιχειρήσεων. Σκοπός των εν λόγω εξαιρέσεων είναι να απαλλαγούν από δυσανάλογο διοικητικό φόρτο οι επιχειρήσεις που πωλούν ή κατέχουν αποθέματα μικρών ποσοτήτων αμπελοοινικών προϊόντων. Ωστόσο, οι επιχειρήσεις λιανικού εμπορίου, των οποίων η επιχειρηματική δραστηριότητα περιλαμβάνει εξ ορισμού την πώληση οίνου και γλεύκους σε μικρές ποσότητες, δεν καλύπτονται από τις εξαιρέσεις αυτές. 
            
            
               (4)Ο κανονισμός (ΕΚ) αριθ. 436/2009 της Επιτροπής
                  4
               , ο οποίος καταργήθηκε με τον κατ’ εξουσιοδότηση κανονισμό (ΕΕ) 2018/273, εξαιρούσε τις επιχειρήσεις λιανικού εμπορίου από την υποχρέωση τήρησης βιβλίων εισερχομένων και εξερχομένων. Η υποχρέωση τήρησης βιβλίων εισερχομένων και εξερχομένων αποτελεί σημαντική διοικητική επιβάρυνση για τις επιχειρήσεις λιανικού εμπορίου, ενώ η επαναφορά της εξαίρεσης των επιχειρήσεων λιανικού εμπορίου δεν εμποδίζει τη διατήρηση ικανοποιητικού επιπέδου ιχνηλασιμότητας των αμπελοοινικών προϊόντων. Ως εκ τούτου, κρίνεται σκόπιμο να τροποποιηθεί ο κατ’ εξουσιοδότηση κανονισμός (ΕΕ) 2018/273 ώστε να εξαιρούνται οι επιχειρήσεις λιανικού εμπορίου από την υποχρέωση τήρησης βιβλίων εισερχομένων και εξερχομένων.  
            
         
         
            
               (5)Δεδομένου ότι ο παρών κανονισμός επαναφέρει την εξαίρεση που εφαρμοζόταν στο παρελθόν βάσει του κανονισμού (ΕΚ) αριθ. 436/2009, θα ήταν προτιμότερο οι επιχειρήσεις λιανικής πώλησης να μην υπόκεινται στην υποχρέωση τήρησης βιβλίων εισερχομένων και εξερχομένων για την περίοδο μεταξύ της έναρξης ισχύος του κατ’ εξουσιοδότηση κανονισμού (ΕΕ) 2018/273 και της έναρξης ισχύος του παρόντος κανονισμού. Ως εκ τούτου και για λόγους ασφάλειας δικαίου, η εξαίρεση θα πρέπει να ισχύσει αναδρομικά, από την έναρξη ισχύος του κατ’ εξουσιοδότηση κανονισμού (ΕΕ) 2018/273, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               
            
               Ο κατ’ εξουσιοδότηση κανονισμός (ΕΕ) 2018/273 τροποποιείται ως εξής: 
            
            
               1) Στο άρθρο 28 παράγραφος 1, προστίθεται το ακόλουθο στοιχείο γ):
            
            
               «γ) οι επιχειρήσεις λιανικού εμπορίου.»·
            
            
               2) Το τμήμα Β του παραρτήματος VII μέρος IV αντικαθίσταται από το ακόλουθο κείμενο:
            
            
               «Β. Κατάλογος τρίτων χωρών που αναφέρονται στο άρθρο 26: 
            
            
               — Αυστραλία 
            
            
               — Καναδάς 
            
            
               — Χιλή 
            
            
               — Ηνωμένες Πολιτείες Αμερικής.»
            
            
               Άρθρο 2
               
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Το άρθρο 1 παράγραφος 1 εφαρμόζεται από τις 3 Μαρτίου 2018.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2018/273 της Επιτροπής, της 11ης Δεκεμβρίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, το αμπελουργικό μητρώο, τα συνοδευτικά έγγραφα και την πιστοποίηση, τα βιβλία εισερχομένων και εξερχομένων, τις υποχρεωτικές δηλώσεις, τις κοινοποιήσεις και τη δημοσίευση κοινοποιηθεισών πληροφοριών, και τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους σχετικούς ελέγχους και κυρώσεις, την τροποποίηση των κανονισμών της Επιτροπής (ΕΚ) αριθ. 555/2008, (ΕΚ) αριθ. 606/2009 και (ΕΚ) αριθ. 607/2009 και την κατάργηση του κανονισμού (ΕΚ) αριθ. 436/2009 της Επιτροπής και του κατ’ εξουσιοδότηση κανονισμού (ΕΕ) 2015/560 της Επιτροπής (ΕΕ L 58 της 28.2.2018, σ. 1).
               
               
                  
                     (3)
                  
                        Συμφωνία μεταξύ της Ευρωπαϊκής Κοινότητας και του Καναδά για το εμπόριο οίνων και αλκοολούχων ποτών της 16ης Σεπτεμβρίου 2003 («συμφωνία του 2003 για τους οίνους και τα αλκοολούχα ποτά»), όπως τροποποιήθηκε και ενσωματώθηκε στη συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (ΕΕ L 11 της 14.1.2017, σ. 23).
               
               
                  
                     (4)
                  
                        Κανονισμός (ΕΚ) αριθ. 436/2009 της Επιτροπής, της 26ης Μαΐου 2009, για τις λεπτομέρειες εφαρμογής του κανονισμού (ΕΚ) αριθ. 479/2008 του Συμβουλίου, όσον αφορά το αμπελουργικό μητρώο, τις υποχρεωτικές δηλώσεις και τη συγκέντρωση στοιχείων για την παρακολούθηση της αγοράς, τα συνοδευτικά έγγραφα μεταφοράς των προϊόντων και τα βιβλία που πρέπει να τηρούνται στον αμπελοοινικό τομέα (ΕΕ L 128 της 27.5.2009, σ. 15).